**ELŐTERJESZTÉS**

**Szombathely Megyei Jogú Város Közgyűlése Városstratégiai, Idegenforgalmi és Sport Bizottsága 2021. június 22-i ülésére**

**Javaslat a Csónakázótó környékén kacsa eleség kiadó automata**

**elhelyezésével kapcsolatos döntés meghozatalára**

Az Élővizeinkért Alapítvány (2030 Érd, Darukezelő u. 33.) kuratóriumi elnöke Szabó-Havas Csaba azzal a kéréssel kereste fel városunk jegyzőjét, hogy az alapítvány szeretne a szombathelyi Csónakázótónál egy kacsa eleség kiadó automatát önerőből kihelyezni.

Az Élővizeinkért Alapítvány célja az „élővizek megóvása a vizekbe kerülő túlzott emberi ételektől”:

*„Alapítványunk egyik fő célja élővizeink védelme. Hatodik éve folytatjuk tevékenységünket, melyet országszerte a helyi önkormányzatok támogatásával sikerül megvalósítanunk.*

*Környezet- és állatbarátként* ***kezdetben az állatok etetésének tiltása*** *mellett álltunk ki, azt szorgalmaztuk. Több kísérleti év után be kellett látnunk, hogy ez* ***nem vezet eredményre****, mivel az emberek szeretik az állatok közelségét és magát az etetés élményét. Ezért hoztuk létre – teljesen önerőből – a direkt erre a célra kialakított kacsaetető automatát, hogy környezettudatos alternatívát tudjunk kínálni. Ennek előnye:*

*A környezet megóvása mellett az etetés élménye továbbra is megmaradhat.*

*Az automatából a vízre és állatra nem káros, kis mennyiségű tápot kínálunk környezetbarát módon (nincs szemetelés).*

*A mértéktelen etetésnek gátat szab az automata (100 Ft-tal működik), ugyanakkor a granulátum formátum kialakítás miatt, szemenként etetve hosszú ideig élvezhető az állatok közelsége.*

*Minimális a vízbe jutó anyag aránya, ellentétben az otthonról hozott, megmaradt kenyérfélékkel: század akkora adag kerül etetésre, mint az otthonról hozott kenyérfélék esetén.*

*Minimális energiatartalma lévén az eleség nem elegendő a vadkacsáknak, természetes táplálék után kell nézniük, így kevésbé hajlamosak télire is hazánkban maradni.*

***Tapasztalatunk szerint az emberek nincsenek tisztában a kenyérfélékkel történő etetés káros hatásaival, így valamennyi automatán tájékoztatót helyezünk el.***

*Örömmel tapasztaljuk, hogy több olyan tónál, ahol kritikus volt a vízminőség, az évek során tevékenységünk alatt már szabad szemmel láthatóan is javult a vízminőség.*

*Az automata saját lábán stabilan áll, környezeti beavatkozást nem igényel a telepítése és elvitele sem. Az esetleges rongálásért, firkálásért, egyéb károkozásért alapítványunk vállal minden anyagi felelősséget.”*

A **Magyar Madártani Egyesülettől** Palatitz Péter arról tájékoztatott, hogy az egyesület határozott **álláspontja továbbra is a vízimadarak etetésének** tiltása. **A két szervezet között akadémiai vita folyik.**

**MME álláspontja:**

*„A vízimadarak életmódja és téli túlélési szabályai alapvetően térnek el a klasszikus etetőket látogató énekesmadarakétól. Ezért* ***etetésük nem hasznos****, mert:*

* *a növényevő vízimadarak (récék, "kacsák", ludak, hattyúk) táplálékát alapvetően a parton legelt fű és egyéb lágyszárú növény képezi, ami gyakorlatilag korlátlanul a madarak rendelkezésére áll télen és nyáron egyaránt (ha pedig mégsem, a madarak nem telepednek meg ott vagy elvonulnak onnan);*
* *éppen ezért az etetőhelyeken a madaraknak bedobált és hosszú ideje (hónapok, évek óta) fogyasztott, egyoldalú kenyér és egyéb értéktelen "táplálék" diéta megbetegíti a madarakat, ezek egyik formájának külön neve is van ("angyalszárny-betegség");*
* *az etetőhelyek mesterséges táplálékkínálata (még ha ez a madaraknak megfelelőbb élelemmel is történik!) kikapcsolja a téli túléléshez nélkülözhetetlen vonulási viselkedést;*
* *növeli a zsúfoltságot, a madarak közötti agressziót és az ebből is eredő sérülésveszélyt;*
* *önfenntartó életre nem alkalmas területekre is nagy mennyiségű vízimadarat vonz;*
* *elősegíti a fertőző betegségek terjedését, ami különösen a* [*madárinfluenza*](http://www.mme.hu/madarinfluenza-informaciok-0) *kapcsán jelent óriási kockázatot;*
* *szennyezi a környezetet, növeli a vizek szervesanyag-terhelését és az ebből eredő eutrofizációt ("elmocsarasodás");*
* *növeli a fajok közötti hibridizációt;*
* *helyi patkányinváziót generál;*
* *rontja a madarak társadalmi megítélését, növeli az ember-madár konfliktushelyzeteket;*
* *a közvetlen fizikai érintkezés* [*ránk, emberekre nézve is veszélyt jelenthet*](https://444.hu/2018/06/27/homoszexualis-hattyuk-tamadtak-emberekre-ausztriaban)*.*

*Gyakorlati megvalósulását és hatásmechanizmusát tekintve a vízimadarak etetése öngerjesztő problémaspirálként jelentkezik:*

1. *az etetés többnyire nyáron kezdődik, amikor az emberek keresik a hűsítő víz közelségét, így a madár-ember találkozások száma is nagyobb;*
2. *az itt etetett madarak ősszel nem vonulnak el;*
3. *így az emberek látják a „sok szegény, éhes”, valójában elkényelmesedett vagy már beteg, röpképtelen madarat, ezért tovább etetik őket;*
4. *a fagyok beköszöntével a madárlétszám a vonulásukat, kóborlásukat az etetőhelyeknél nyüzsgő madarak látványa miatt megszakítókkal folyamatosan nő;*
5. *ez tovább erősíti az emberek etetési hajlamát, aktivitását;*
6. *amit helyenként sajnos a járókelőket hamis információkkal megtévesztő kacsaetető automatákat kihelyezése is erősít (a megtévesztő nevű Élővizeinkért Alapítvány gyakorlatilag egy fizetős kacsaetető automatákat üzemeltető vállalkozás, melynek célja még több ilyen felesleges, hamis információkat közlő, ráadásul "pénznyelő" eszköz kihelyezése), hiszen az ezekben felkínált táplálék ugyanolyan felesleges, értéktelen és viselkedéstorzító hatású, mint az összes többi – mindezt pusztán a bevételszerzés érdekében, viszont a madarak és az emberek kárára;*
7. *az etetőhelyek mesterségesen fenntartott táplálékbázisa közelében évről évre több madár költhet;*
8. *így nő a nyári kéregetők száma és immáron több madárral kezdődik újra a folyamat.*

*Meg kellene értenünk, hogy a vadon élő állatoknak nem a "szeretetünkre", hanem értő, a saját szabályaik szerint élni hagyó, szemlélődő tiszteletünkre van, lenne szükségük!*

*Éppen ezért a vízimadarak esetében a* ***SOHA, SEHOL, SEMMIVEL NE ETESSÜK*** *őket alapelv betartása jelenti a legjobb, az állatok érdekeit leginkább szem előtt tartó magatartást.*

*Természetesen nem szeretnénk elvitatni senki döntési jogát attól, hogy mikor és mit tesz, és ami még fontosabb, nem kérdőjelezzük meg senki jó szándékát! Egyetlen célunk a szakmai érvekkel alátámasztott tájékoztatás, remélve, hogy az olvasottaknak köszönhetően a jövőben kevesebb madár kerül bajba. Az ő nevükben is köszönjük megtisztelő figyelmét!”*

Kérem a Tisztelt Bizottságot, hogy az előterjesztést megtárgyalni, és álláspontját kialakítani szíveskedjék.

**Szombathely, 2021. június „ ”**

**/: Horváth Soma :/**

**HATÁROZATI JAVASLAT**

**……./2021.(VI. 22.) VISB sz. határozat**

Szombathely Megyei Jogú Város Közgyűlésének Városstratégiai, Idegenforgalmi és Sport Bizottsága megtárgyalta a „Javaslat kacsa eleség kiadó automata elhelyezésére a Csónakázótó környékére” című előterjesztést és a Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelete 54.§ (1) bekezdés 2. pontja alapján, azzal kapcsolatban az alábbi állásfoglalást alakította ki:

1. A kacsa eleség kiadó automata elhelyezését a Városstratégiai, Idegenforgalmi és Sport Bizottság támogatja.
2. A kihelyezés tényleges megvalósíthatósága érdekében a Bizottság javasolja a polgármesternek, hogy kerüljön kidolgozásra, milyen jogcímen, milyen feltételekkel van mód eleget tenni az Élővizeinkért Alapítvány kérésének.
3. A kihelyezést követő egy év tapasztalatai alapján készüljön előterjesztés a Bizottság ülésére.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

/A végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője/

**Határidő:** 1. pont: azonnal

2. pont: 2021. augusztus 30.

3. pont: a Bizottság 2022. szeptemberi ülése